Bruid as ‘suinig’ beskryf oor slegs-water-planArgieffoto (Foto: Pexels/Pixabay) ŉ Vrou het ŉ debat aanlyn veroorsaak toe sy aangekondig het dat sy en haar aanstaande man van voornemens is om slegs water by die troue te bedien. Dit is al wat sy en haar verloofde drink. Alhoewel alkoholvrye troues nie ŉ vreemde konsep is nie, hou die voornemende bruid vol dat hulle nie eers koeldrank, sap of koffie gaan bedien nie. Sy en haar man meen hulle drink nie enigiets buiten water nie, en wil nie die ekstra onkoste vir hul gaste aangaan nie. In ŉ plasing op Reddit, waar sy haar besluit uiteensit, sê die bruid nie almal stem met die besluit saam nie. “Ek en my man betaal self vir alles. My ouma het ook gesê sy gee nie om nie, sy hou net van troues,” skryf die vrou in ŉ anonieme plasing. “Ons het baie kinders in die familie so ons het besluit om nie kinders te verbied nie, maar ons het wel besluit om ŉ droë troue te hou.” Sy sê hulle het spyseniering vir die troue gereël so almal sal baie lekker kan eet, maar slegs water sal bedien word. “Ons wil nie vir alkohol of koeldrank betaal nie. Dit is ŉ groot bykomende onkoste en ons kan gefiltreerde water vir baie goedkoper aanskaf. Sommige mense gee nie om nie, maar ander is baie ontsteld hieroor. Hulle sê ons kan net ŉ oop kroeg hê sodat ons nie vir die drankies hoef te betaal nie, maar dan sal ons die kroegman moet betaal en ons wil ook nie alkohol daar hê nie.” Volgens haar het van die uitgenooide gaste aangevoer hulle moet minstens koeldrank beskikbaar maak, want die kinders gaan baie ontsteld wees as daar net water te drinke is. “Hulle sê die troue gaan vervelig wees en dat dit nie is hoe troues werk nie.” In reaksie op haar plasing het talle mense die paartjie as “suinig” beskryf en haar gemaan om die besluit te heroorweeg. “Ek ondersteun ten volle ŉ alkoholvrye troue, maar slegs water as iets te drinke is suinig,” skryf een persoon in die kommentaar. “Mense gee gewoonlik nie om of dit ŉ alkoholvrye troue is of nie, maar om slegs water te bedien is smaakloos en goedkoop.”